CELEX: 62010TN0292
Language: mt
Date: 2010-07-01 00:00:00
Title: Kawża T-292/10: Rikors ippreżentat fl- 1 ta’ Lulju 2010 — Monty Program vs Il-Kummissjoni

25.9.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 260/15
            
         Rikors ippreżentat fl-1 ta’ Lulju 2010 — Monty Program vs Il-Kummissjoni
   (Kawża T-292/10)
   ()
   2010/C 260/21
   Lingwa tal-kawża: l-Ingliż
   
      Partijiet
   
   
      Rikorrenti: Monty Program AB (Tuusula, il-Finlandja) (rappreżentanti: H. Anttilainen-Mochnacz, avukat u C. Pouncey, Solicitor)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla l-Artikolu 1 tad-Deċiżjoni tal-Kummissjoni C(2010) 142 finali, tal-21 ta’ Jannar 2010, fil-Każ COMP/M.5529 — Oracle/Sun Microsystems; u
            
         
               —
            
            
               tikkundanna lill-Kummissjoni għall-ispejjeż tar-rikorrenti marbuta ma’ dawn il-proċeduri.
            
         
      Motivi u argumenti prinċipali
   
   Permezz tar-rikors tagħha, ir-rikorrenti qiegħda titlob, skont l-Artikolu 263 TFUE, l-annullament tal-Artikolu 1 tad-Deċiżjoni tal-Kummissjoni C(2010) 142 finali, tal-21 ta’ Jannar 2010, fil-Każ COMP/M.5529 — Oracle/Sun Microsystems, fejn l-akkwist minn Oracle Corporation tal-kontroll esklużiv ta’ Sun Microsystems ġie ddikjarat kompatibbli mas-suq komuni u mal-funzjonament tal-Ftehim ŻEE skont ir-Regolament tal-Kunsill (KE) Nru 139/2004 (1).
   Insostenn tar-rikors tagħha, ir-rikorrenti tressaq dawn il-motivi:
   
                
            
            
               L-ewwel nett, ir-rikorrenti tallega li l-Kummissjoni evalwat b’mod żbaljat in-natura tal-garanziji ta’ Oracle, u għalhekk kisret l-Artikolu 2 tar-Regolament Nru 139/2004 u l-Avviż tal-Kummissjoni dwar rimedji (2). Fil-fehma tar-rikorrenti, il-Kummissjoni wettqet żball ta’ liġi meta kklassifikat b’mod inkorrett l-għaxar garanziji mogħtija minn Oracle dwar l-aġir futur tagħha bħala elementi fattwali ġodda li kienu jippermettu l-eliminazzjoni ta’ tħassib dwar il-kompetizzjoni u l-adozzjoni ta’ deċiżjoni ta’ approvazzjoni mingħajr kundizzjonijiet.
            
         
                
            
            
               It-tieni nett, ir-rikorrenti ssostni li, billi ma applikatx l-Avviż tal-Kummissjoni dwar rimedji, u għalhekk billi naqset milli teżamina l-garanziji fil-kuntest tas-suq, il-Kummissjoni kisret kemm regoli proċedurali essenzjali u kif ukoll l-aspettattivi leġittimi tar-rikorrenti billi ċaħditha mill-opportunità li tesprimi formalment il-fehma tagħha dwar il-garanziji mogħtija minn Oracle.
            
         
                
            
            
               Barra minn hekk, billi kklassifikat il-garanziji mogħtija minn Oracle bħala elementi fattwali ġodda u mhux bħala impenji, il-Kummissjoni użat il-poteri tagħha b’mod żbaljat.
            
         
                
            
            
               It-tielet nett, il-Kummissjoni kisret l-Artikolu 2 tar-Regolament Nru 139/2004 billi evalwat b’mod inkorrett l-effetti tal-garanziji fuq Oracle wara l-merger u għalhekk naqset milli tissodisfa l-oneru ta’ prova impost fuq il-Kummissjoni taħt id-dritt tal-UE, b’tali mod li wettqet żball manifest ta’ evalwazzjoni. Il-Kummissjoni, għalhekk, wettqet żball ta’ liġi meta adottat deċiżjoni ta’ approvazzjoni taħt l-Artikolu 2 tar-Regolament Nru 139/2004.
            
         
                
            
            
               Fl-aħħar nett, ir-rikorrenti ssostni li l-Kummissjoni wettqet żball manifest ta’ evalwazzjoni meta evalwat il-limitazzjoni kompetittiva imposta minn kompetituri open source oħra fuq Oracle wara l-merger. Il-Kummissjoni żbaljat meta qieset li anki jekk Oracle tneħħi MySQL (il-prodott ta’ softwer ta’ database prinċipali ta’ Sun Microsystems) mis-suq wara l-merger, bejjiegħa oħra ta’ database open source ser jissostitwixxu l-limitazzjoni kompetittiva maħluqa minn MySQL.
            
         
      (1)  Regolament tal-Kunsill (KE) Nru 139/2004, tal-20 ta' Jannar 2004, dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (ĠU Edizzjoni Speċjali bil-Malti, Kapitolu 8, Vol. 3, p. 40).
   
      (2)  Avviż tal-Kummissjoni dwar ir-rimedji aċċettabbli taħt ir-Regolament tal-Kunsill (KE) Nru 139/2004 u taħt ir-Regolament tal-Kummissjoni (KE) Nru 802/2004 (ĠU 2008 C 267, p. 1).